A Kossuth rádió Vasárnapi újság című műsorában volt egy telefonos interjú Rogán Antallal, és mindenki szerencséjére ugyanaz a riporter kérdezte a minisztert, aki péntekenként szokta kegyetlenül megizzasztani Orbán Viktort. Lássuk is rögtön az első közszolgálati kérdést a Fidesz Néppártból való kizárása kapcsán:

Miért nem vagyunk mi magyarok, vagy a magyar kormány olyan, mint Manfred Weber, miért kell nekünk ennyi konfliktust felvállalni? Látja, ha olyanok lennénk, mint ő, aki amikor békülni akar, idejön, mosolyog, aztán mikor visszamegy Németországba, akkor újra összevonja a szemöldökét

Bár nehéz egy ilyen kérdés után megszólalni, de a fideszes miniszternek sikerült: elmondta, hogy Weber most a politikai céljai elérése érdekében sok helyre udvarol, és mivel azt gondolja, baloldali szavazatok nélkül nem lesz bizottsági elnök, így azok kedvére is akar tenni. De hozzátette, amiket néha mond, az nem tükrözi az eredeti néppárti véleményeket.

Addig éri meg az Európai Néppártban maradni, amíg az nem áll át teljes egészében a bevándorláspártiak oldalára, mondta Rogán. Szerinte addig kell ezen pártcsaládon belül harcolni Európa megújításáért, amíg van esély olyan európai vezetőket választani, akik megállítják a bevándorlást, akik képesek a határok védelmére és a keresztény kultúra védelmére.

Leragasztották a brüsszeli bürokratákat sértő plakátokat. Orbán Viktor bocsánatot kért a hasznos idióta kifejezésért, a harcos stílusárt. Meddig hajlandó elmenni a magyar kormány azért, hogy ezt a bizonyos lehetőséget még megadja a Néppártnak?

- kérdezte a riporter a minisztert, akinek itt tényleg gyorsan meg kellett magyarázni mindent: nem azért ragasztották le a plakátokat, hanem mert amúgy is most már más jött volna, és ilyenkor már az előző napokban elkezdik a plakátokat cserélni - ahogy megírtuk, Weber érkezésére, a német politikus várható útvonalán sietve ragasztgatták át a plakátokat -, majd elmondta, bár most a családvédelmi akciótervről szólnak majd a plakátok, hirdetések,

de ez nem jelenti azt, hogy mi elfelejtettük volna azt amit az elmúlt hetekben elmondtunk. Azért mondtuk el, mert komolyan gondoljuk

- nyugtatott meg mindenkit a kormányzati tájékoztatásért felelős miniszter.